DR: Ikke flere fejl af Nybroe - politiken.dk
Jeppe Nybroe blev fyret som studievært på TV-avisen, da det blev afsløret, at han havde manipuleret med to Irak-reportager.
Jeppe Nybroe blev fyret som studievært på TV-avisen, da det blev afsløret, at han havde manipuleret med to Irak-reportager. Foto: Agnete Schlichtkrull/DR Presse
Kultur 10. dec. 2007 kl. 16.32
Seernes redaktør på DR renser tidligere studievært Jeppe Nybroe for at have manipuleret med flere indslag, end det allerede har været fremme.
TV-avisens tidligere studievært Jeppe Nybroe får nu en slags oprejsning.
Seernes og lytternes redaktør på DR, Jacob Mollerup, har nemlig frikendt Nybroe for at have manipuleret med flere reportager end de to fra Irak, der kostede den ellers så populære vært jobbet i september.
'Tendens til overdramatisering' Redegørelsen er blevet til på baggrund af interview med 16 redaktører og journalister på TV-avisen samt gennemgang af en lang række nyhedsudsendelser med Jeppe Nybroe.
»Gennemgangen omfatter enkelte tilfælde, hvor Nybroe har haft en tendens til at overdramatisere historier. Men det har ikke haft en karakter, som gør det relevant at rette fornyet kritik mod ham«, hedder det i en udtalelse fra Mollerup.
To manipulerede indslag fra Irak
Nybroe blev fyret fra TV-avisen, fordi hans fortsatte ansættelse ville skade DR's troværdighed, som det hed i en udtalelse fra DR Nyheders chef, Ulrik Haagerup.
Nybroe blev sendt på tre måneders ferie i august efter at have lavet en reportage fra Irak.
I reportagen siger Nybroe, at han er på vej ud af Irak med de allersidste danske soldater, men i virkeligheden var han på vej ind i Irak.
Kort efter afslørede Jyllands-Posten, at Nybroe havde manipuleret med en lydoptagelse til en anden Irak-reportage, tilbage i januar 2006. Det kom til at koste ham jobbet.
Redaktør har kigget Nybroe i sømmene
For at få rene linjer bad DR-ledelsen herefter seernes og lytternes redaktør, Jacob Mollerup, om at gennemgå de indslag, som Jeppe Nybroe har produceret i sin tid på DR.
Og den undersøgelse er altså endt med en frikendelse af Nybroe.
»Jeg er glad på DR's og på Jeppe Nybroes vegne over, at vi nu får sat punktum i den her sag. Jeg har altid opfattet Nybroe som en god journalist og et ordentligt menneske, og jeg ønsker ham alt godt i fremtiden«, siger Haagerup til politiken.dk.